作者:韓愈
標題:辭唱歌
內容:抑逼教唱歌，不解看豔詞。坐中把酒人，豈有歡樂姿。幸有伶者婦，腰身如柳枝。但令送君酒，如醉如憨痴。聲自肉中出，使人能逶隨。複遣慳吝者，贈金不皺眉。豈有長直夫，喉中聲雌雌。君心豈無恥，君豈是女兒。君教發直言，大聲無休時。君教哭古恨，不肯複吞悲。乍可阻君意，豔歌難可為。